আদরের নাতনিদের হাত ধরে তিনি এখন দিব্যি মাঠে যান। গ্যালারিতে বসে প্রিয় দল মোহনবাগানের জন্য গলাও ফাটান। সবুজ-মেরুনের সুখে তিনি সুখী। ঐতিহ্যবাহী ক্লাবের দুঃখে তিনি দুঃখী। ৭২-এর শান্তি চক্রবর্তী সবার ‘দিদিমা’। প্রিয় ক্লাব জিতলে নাতনিদের হাতে তুলে দেন চকোলেট।
এই শিক্ষা যে আবার তাঁর শ্বশুরের কাছ থেকেই পাওয়া। শান্তিদেবীর শ্বশুরমশাই ছিলেন মোহনবাগান-অন্ত প্রাণ। সবুজ-মেরুন জিতলেই নতুন শাড়ি হাতে বাড়ি ঢুকতেন। সেই শাড়ি তুলে দিতেন শান্তিদেবীর হাতে। তখন অবশ্য মেয়েদের মাঠে যাওয়ার অনুমতি ছিল না। পুরুষদের সঙ্গে গ্যালারিতে বসে প্রিয় ক্লাবের খেলা দেখা তো দূর অস্ত। ‘দিদিমা’ রেডিওয় কান লাগিয়ে শুনতেন খেলার ধারাভাষ্য। ধারাভাষ্য শুনেই চুনী গোস্বামীকে চিনেছেন শান্তিদেবী। হাল আমলের কিংশুক দেবনাথ, বলবন্ত সিংহকে মাঠে দুদ্দাড়িয়ে খেলতে দেখেই চিনে ফেলেছেন।
আরও পড়ুন
বন্ধু প্রীতমের কাছে অনুশীলন করে ফিট হয়ে ওঠা শৌভিক স্বপ্ন দেখছেন জাতীয় দলে প্রত্যাবর্তনের
আই লিগে মোহনবাগানকে চ্যাম্পিয়ন করতে চান জেজে, অনুশীলনে চোট বলবন্তের
বুধবার এবেলা.ইন-কে শান্তিদেবী বলছিলেন, ‘মোহনবাগান আমার রক্তে। আমার ছেলেবেলা কেটেছে বউবাজার অঞ্চলের জেলেপাড়ায়। ক্লাব জিতলে পাড়ার রাস্তা সাজানো হত। বাড়ির জানালা দিয়ে সেই সব কত দেখেছি।’ এখন অবশ্য আগের সেই দিন আর নেই। সমাজ বদলেছে। বিদেশের গ্যালারিতে মহিলাদের ভিড়। পিছিয়ে নেই ‘ফুটবলের মক্কা’ কলকাতাও। গত কয়েক বছরে জোয়ার এসেছে ফুটবল মাঠে। প্রিয় ক্লাবের খেলা দেখতে মাঠে যাচ্ছেন মেয়েরাও। দলের জন্য গলা ফাটাচ্ছেন প্রমীলা বাহিনী। এগিয়ে এসেছে মোহনবাগানের মহিলা ফ্যান ক্লাব ‘লেডি মেরিনার্স’ও। ২০১৫-য় আত্মপ্রকাশ ঘটে ‘লেডি মেরিনার্স’-এর। তাদের মধ্যমণি শান্তিদেবী। ক্লাবের খেলা থাকলেই নাতনিদের হাত ধরে ‘দিদিমা’ হাজির মাঠে। 

আদরের নাতনিদের সঙ্গে দিদিমা।
এই তো সে দিন বারাসতে মোহনবাগানের সামনে পড়েছিল চার্চিল ব্রাদার্স। গ্যালারিতে ছিলেন শান্তিদেবী। প্রথম বার মাঠে গেলেন। দল জিততেই তাঁর মুখে খেলা করে গেল হাজার ওয়াটের হাসি। এত দিন কেন যাননি মাঠে? কতগুলো দিন যে কেটে গেল! গঙ্গা দিয়ে যে গড়িয়ে গেল কত জল! বুধবার শান্তিদেবীর সঙ্গে এবেলা.ইন যোগাযোগ করলে তিনি বলেন, ‘তখনকার দিনে মেয়েরা বাড়ির বাইরে যেত না। মাঠে গিয়ে আমার পক্ষেও খেলা দেখা সেই সময়ে সম্ভব হয়ে ওঠেনি।’ বলেই স্বভাবসিদ্ধ হাসি দিলেন শান্তিদেবী। এই হাসির আড়ালেই যে রয়েছে নিয়মভাঙার গান। শান্তিদেবীর নাতনি অ্যাঞ্জেলা গঙ্গোপাধ্যায় বলছিলেন, ‘দিদুন বলেন, বয়স্ক পুরুষ যদি ছাতা হাতে মাঠে বসে খেলা দেখতে পারেন, তাহলে বয়স্কা মহিলাই বা পারবে না কেন।’
 এই ভাবনা থেকেই মাঠে যাচ্ছেন শান্তিদেবী। সঙ্গে নিয়ে যাচ্ছেন ‘লেডি মেরিনার্স’এর নাতনিদের। থুড়ি, একটু ভুল হল। তাঁর সঙ্গে যে থাকেন  আদরের নাতিরাও। তিনি তো সবার ‘দিদিমা’। সেই নাতি-নাতনিদের মনপ্রাণ জুড়ে রয়েছে একটাই নাম। মোহনবাগান।